text: তফসিল না পেছানোর দাবি সম্মিলিত জাতীয় জোটের
  প্রকাশের সময় : নভেম্বর ৭, ২০১৮, ৫:৪৭ অপরাহ্ণ
  আপডেট সময় : নভেম্বর ৭, ২০১৮ at ৫:৪৭ অপরাহ্ণ
  সাইদ রিপন: জাতীয় পার্টির চেয়ারম্যান হুসেইন মুহম্মদ এরশাদের নেতৃত্বাধীন সম্মিলিত জাতীয় জোট তফসিল না পেছাতে নির্বাচন কমিশনের প্রতি দাবি জানিয়েছে।
  বুুধবার (৭ নভেম্বর) আগারগাঁওয়ে নির্বাচন ভবনে সকাল সোয়া ১১টায় এ বৈঠক শুরু হয়ে প্রায় দেড় ঘণ্টা পর শেষ হয়। বৈঠক শেষে জাতীয় পার্টির মহাসচিব এবিএম রুহুল আমিন হাওলাদার সাংবাদিকদের বলেন, নির্বাচনে ইভিএম ব্যবহার না করা এবং সেনাবাহিনীকে স্ট্রাইকিং ফোর্স হিসেবে মোতায়েনসহ আট দফা দাবি জানিয়েছি আমরা।
  তাদের অন্যান্য দাবির মধ্যে রয়েছে, মনোনয়ন ফরম সহজীকরণ, নির্বাচনে কালো টাকার প্রভাব ও অস্ত্রের ব্যবহার বন্ধকরণ, সহিংসতা ও সংঘাত এড়ানো, গাড়ি-মোটরসাইকেলের মহড়া সীমিতকরণ ও নির্বাচন কমিশন থেকে প্রার্থীদের একক ও অভিন্ন পোস্টার ছাপানোর ব্যবস্থা করা।
  রুহুল আমিন হাওলাদার বলেন, 'নির্বাচন কমিশন ৮ নভেম্বর (বৃহস্পতিবার) তফসিল ঘোষণার সময় নির্ধারণ করেছে। যদ্দুর জেনেছি আজ (বুধবার) রাজনৈতিক সংলাপ শেষ হচ্ছে। আর কোনও সংলাপের অজুহাতে নির্বাচনের তারিখ পেছানোর কোনও যৌক্তিকতা আছে বলে আমরা মনে করি না।'
  এর আগে বুধবার সকালে সাবেক রাষ্ট্রপতি ও জাতীয় পার্টির চেয়ারম্যান হুসেইন মুহম্মদ এরশাদের নেতৃত্বে সম্মিলিত জাতীয় জোটের নেতারা নির্বাচন কমিশনের সঙ্গে বৈঠক করেন।